  Виталий Пронин 1977-тӥ арын сӥзьыл, Ленинградысь эстрадая творческой мастерскойын дышетскем егитъёс Иже берытскем бере, Анатолий Ушаковлэн кивалтэмез улсын Удмурт кун филармониын ужаны кутскиз «Шулдыр ӝыт» ансамбль.Та нырысетӥез удмурт эстрадая профессионал коллектив луиз.Кылем кӧснуналэ Удмурт кун филармониын «Шулдыр  ӝытлэн» 35 ар тырмонэзлы сӥзем концерт вал. Ансамбльлэн ортчем сюресэз яркыт пуксиз син азе. Сое видеофильмысь но адӟыны луиз. Туала артистъёс ортчем аръёсысь хитъёсыз кырӟазы. Кылсярысь, В. Дуркинлэсь «Ӟатчалан» кырӟанзэ быдэстӥз П. Васильев, «Кӧня, кӧня, кӧня чебер нылъёс...» - паймемзэ вераз  Г. Ганьков. «Корка но ӝутӥ...» шуыса нылъёс котыртӥ бергаз Р. Серебренников, ламбада гуръя позыръяськиз В. Маль-цев. А. Окилэн кылъёсызъя «Сюрес дурын» калык кырӟанэз синвуэз пызьыртымон быдэстӥзы анаез но нылыз: ансамбльлэн туала кивалтӥсез Н. Ушакова микрофонэ кырӟаз, нош экранысен - Г. Платонова.«Ой, тӧл тӧла...» кырӟанэныз кельышлы вож дэремен сцена вылэ потэмез бере Галина Иосифовнаез кичабонъёсын согизы. Со та ӝытэ эксэй кышно кадь адӟиськиз. Зэм но, 35 ар куспын олокыӵе но воштӥськонъёс луыса, яратоно кузпалзэ 2004-тӥ арын ыштыса но, дано артисткамы юн возиськиз, коллективлы куашканы ӧз сёты.Та ӝытлэсь сценарийзэ, кылбуръёссэ гожтыкуз, видеоадӟытон но артистъёслэсь номеръёссэс дасякуз, Н. Ушакова ас азяз ужпум пуктӥз: «Шулдыр ӝытлы» азьвыл шӧмзэ берыктоно. Малпамзэ быдэстыны солы юрттӥзы выль кылдытэм квартетын соин ӵош кырӟась эшъёсыз Р. Музиянова, Я. Белослудцева, Н. Чайникова, озьы ик «УАССР-бэндысь» крезьгуро инструментъёсын шудӥсьёс.Татьяна Чернова Туспуктэмез: vk.com br / Теги: АнатолийУшаков Удмурткунфилармония Шулдырыт  